OBRAZLOŽITVENI MEMORANDUM

1. Uvod

Ta predlog nadomešča predlog Komisije z dne 20. julija 2010 za sklep Evropskega parlamenta in Sveta o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju glede večletnega finančnega okvira za rešitev dodatnih potreb po financiranju projekta ITER[1].

V predlogu je upoštevan dosedanji napredek pri pogajanjih, zlasti v zvezi s stopnjo prerazporeditve v okviru razdelka 1A ter zneski dodatnih odobritev za prevzem obveznosti in odobritev za plačila, potrebnih za projekt ITER, v razdelku 1A za leti 2012 in 2013. Namen predloga je čim prej doseči soglasje proračunskega organa, da se zagotovi uspeh projekta ITER.

Predlog je v celoti skladen s predlogom proračuna za leto 2012 ter s predlogom Komisije za sklep Sveta o okvirnem programu Evropske skupnosti za atomsko energijo za dejavnosti na področju jedrskih raziskav in usposabljanja (2012–2013)[2]. Dokončno sprejetje okvirnega programa Euratom s strani Sveta je odvisno od pozitivnega izida vzporednega proračunskega postopka za zagotovitev dodatnih sredstev za projekt ITER.

2. Uporaba razlik do zgornjih mej in prerazporeditve v okviru razdelka 1A

Za leto 2011 ni na voljo nobenih razlik do zgornjih mej odhodkov v okviru razdelka 1A, razpoložljive razlike za leti 2012 in 2013 pa ne zadostujejo, da bi se krile zahteve projekta ITER in da bi hkrati ostala zadostna razlika do zgornjih mej za nepredvidene potrebe iz točke 13 Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju[3].

Komisija je skladno s prvim odstavkom točke 23(1) Medinstitucionalnega sporazuma o proračunski disciplini in dobrem finančnem poslovodenju (v nadaljnjem besedilu: Medinstitucionalni sporazum) preverila možnosti za prerazporeditev odhodkov med programi, ki jih zajema razdelek 1A, da se da na voljo bistven znesek, in sicer v absolutnem smislu in kot delež novih načrtovanih odhodkov, v okviru obstoječe zgornje meje tega razdelka. Komisija zato predlaga prerazporeditev zneska v višini 100 milijonov EUR za leto 2012 in 360 milijonov EUR za leto 2013 iz sedmega okvirnega raziskovalnega programa.

3. Prenos iz enega razdelka v drugega (odobritve za prevzem obveznosti)

Komisija je skladno z drugim odstavkom točke 23 Medinstitucionalnega sporazuma preverila možnosti za izravnavo vsakega zvišanja zgornje meje enega razdelka z znižanjem zgornje meje drugega razdelka.

Ocene razpoložljivih razlik do zgornjih mej odhodkov v drugih razdelkih razen v razdelku 1A za leta od 2011 do 2013 so naslednje:

|| 2011 || 2012 || 2013

Razdelek 1B || 6,4 || 22,1 || 0,4

Razdelek 2 || 1 678,8 || 651,6 || 112,8

Razdelek 3A || 67,0 || 65,6 || 34,3

Razdelek 3B || 0,1 || 15,5 || 25,3

Razdelek 4 || 0 || 246,7 || 112,0

Razdelek 5 || 243,2 || 472,6 || 521,6

Komisija glede na točko 13 Medinstitucionalnega sporazuma meni, da so razpoložljive razlike do zgornjih mej razdelkov 1B, 3A in 3B premajhne, da bi lahko prispevale h kritju dodatnih potreb po financiranju za projekt ITER in da verjetne dodatne potrebe v okviru razdelka 4 ne omogočajo znižanja zadevne zgornje meje odhodkov.

Po drugi strani pa so razlike do zgornjih mej za leto 2011 v okviru razdelkov 2 in 5 dovolj visoke za znižanje zadevnih zgornjih mej odhodkov za izravnavo potrebnega znižanja zgornjih mej odhodkov razdelka 1A za projekt ITER v letih 2012 in 2013. Komisija zato predlaga znižanje zgornjih mej razdelka 2 v višini 650 milijonov EUR in zgornjih mej razdelka 5 za 190 milijonov EUR za leto 2011 ter zvišanje zgornjih mej odhodkov razdelka 1A za 650 milijonov EUR za leto 2012 in za 190 milijonov EUR za leto 2013.

Po predlagani prilagoditvi med zgornjimi mejami odhodkov ostane razlika 1028,8 milijona EUR do zgornje meje na razpolago v okviru razdelka 2 in 53,2 milijona EUR v okviru razdelka 5 za leto 2011. Komisija se je zavezala, da bo sprejela vse potrebne ukrepe za zagotovitev spoštovanja odločitev o odhodkih za skupno kmetijsko politiko in njihovem financiranju, vključno s sporazumom o „sistematskem pregledu“.

4. Odobritve plačil

Četrti odstavek točke 23 Medinstitucionalnega sporazuma določa, da mora vsaka sprememba ohraniti ustrezno razmerje med obveznostmi in plačili. Cilj tega predloga je ohraniti skupno zgornjo mejo odobritev za plačila iz finančnega okvira 2007–2013 nespremenjeno in obenem zagotoviti urejeno povečevanje glede na odobritve za prevzem obveznosti.

5. Zbirna razpredelnica in sklepna ugotovitev

V spodnji razpredelnici so povzete predlagane spremembe zgornjih mej za odobritve za prevzem obveznosti in odobritve plačil v finančnem okviru. Zneski so izraženi v tekočih cenah.

Po spremembi ostanejo skupne zgornje meje za odobritve za prevzem obveznosti in odobritve plačil za obdobje 2007–2013, izražene v tekočih cenah, nespremenjene.

Spodnja razpredelnica prikazuje spremenjene letne zgornje meje odhodkov finančnega okvira, ki so posledica navedenih sprememb v tekočih cenah.

Formalna odločitev o spremembi Medinstitucionalnega sporazuma glede finančnega okvira se mora nanašati na osnovno razpredelnico, dogovorjeno v okviru Medinstitucionalnega sporazuma, z zneski, izraženimi v stalnih cenah iz leta 2004. Zneske v tekočih cenah je zato treba skladno s točko 16 Medinstitucionalnega sporazuma z uporabo fiksnega deflatorja, ki znaša 2 % letno, pretvoriti v cene iz leta 2004 (glej spodaj prilogo k predlaganemu sklepu Evropskega parlamenta in Sveta).

Predlog

SKLEP EVROPSKEGA PARLAMENTA IN SVETA

o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju glede večletnega finančnega okvira za rešitev dodatnih potreb po financiranju projekta ITER

EVROPSKI PARLAMENT IN SVET EVROPSKE UNIJE STA –

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (v nadaljnjem besedilu: Medinstitucionalni sporazum)[4] ter zlasti točk 21, 22 in 23 Sporazuma,

ob upoštevanju predloga Komisije,

ob upoštevanju naslednjega:

(1) Evropski parlament, Svet in Komisija so se na [tristranskem]/[spravnem proračunskem] sestanku dne … 2011 dogovorili o načinu zagotavljanja dodatnega financiranja projekta ITER. Financiranje zahteva pregled večletnega finančnega okvira za obdobje 2007–2013 v skladu s točkami 21, 22 in 23 Medinstitucionalnega sporazuma, da se zvišajo zgornje meje za odobritve za prevzem obveznosti v podrazdelku 1A za 650 milijonov EUR za leto 2012 in za 190 milijonov EUR za leto 2013 (izraženo v tekočih cenah).

(2) Zvišanje zgornjih mej za odobritve za prevzem obveznosti v podrazdelku 1A za leti 2012 in 2013 se bo v celoti izravnalo z znižanjem zgornjih mej za odobritve za prevzem obveznosti za leto 2011 v razdelkih 2 in 5.

(3) Za ohranitev ustreznega razmerja med obveznostmi in plačili se bodo prilagodile letne zgornje meje za odobritve plačil. Prilagoditev bo v smislu zahtev za plačila za obdobje 2007–2013 proračunsko nevtralna.

(4) Prilogo I Medinstitucionalnega sporazuma o proračunski disciplini in dobrem finančnem poslovodenju je zato treba ustrezno spremeniti[5] –

SKLENILA:

Edini člen

Priloga I Medinstitucionalnega sporazuma o proračunski disciplini in dobrem finančnem poslovodenju se nadomesti s Prilogo k temu sklepu.

V Bruslju,

Za Evropski parlament Za Svet

PRILOGA

[1] COM(2010) 403 konč., 20.7.2010.

[2] COM(2011) 72 konč., 7.3.2011.

[3] UL C 139, 14.6.2006, str. 1.

[4] UL C 139, 14.6.2006, str. 1.

[5] V ta namen so zneski, ki izhajajo iz navedenega sporazuma, preračunani v cene iz leta 2004.